A fertőzésterjedés akadályozása, lassítása érdekében rendkívüli intézkedésekre kérte a gyógyszertárakat az országos tisztifőgyógyszerész. El Koulali Zakariás egy, valamennyi gyógyszerésznek megküldött levélben arra kéri kollégáit, hogy a járvány elleni védekezés részeként kérem működjenek közre abban, hogy a gyógyszertár betegforgalmi terének kialakítását figyelembe véve lehetőség szerint

csak annyi beteget engedjenek tartózkodni a betegforgalmi térben, ahány gyógyszerkiadó hely működik a patikában.

Az országos tisztifőgyógyszerész az Országos Gyógyszerészeti és Élelmezés-egészségügyi Intézet (OGYÉI) honlapján közzétett levelében egy plakátmintát is elküldött a patikáknak, hogy azon függesszék ki a betegeket tájékoztatva és arra kérve: amennyiben működő gyógyszerkiadó helyet nem találnak, a gyógyszertár betegforgalmi bejárata előtt várakozzanak.

Amennyiben a járványügyi helyzet indokolja, a tisztifőgyógyszerész arra is felkérte a gyógyszerészeket, hogy mérlegeljék a bezárást és a kiadó ablakon keresztül történő gyógyszerkiadási formát.

Az orvosi vények aláírására kihelyezett tollak, a patikahelyiségekbe kihelyezett víz és poharak, a gyógyszertári szórólapok és újságok, valamint a gyermeksarokban lévő tárgyak beszedését szintén elrendelte levelében.

(Borítókép: Várakozók egy budapesti patika előtt / Fotó: Hanula Zsolt / Index)